Twee verkrag vrou herhaaldelik toe sy hulp aanbiedArgieffoto Die Suid-Afrikaanse Polisiediens het motoriste landswyd Saterdag gewaarsku om waaksaam te wees vir misdadigers wat dit laat voorkom asof hulle hulp langs die pad benodig waarna hulle op “onskuldige slagoffers toeslaan”. Sers. Gerald Sedibe, provinsiale polisiewoordvoerder, sê dié waarskuwing is uitgereik nadat ŉ 36-jarige vrou van Mpumalanga glo deur twee verdagtes verkrag is nadat sy langs die pad stilgehou het om twee mense, oënskynlik in nood, te help. “Die vrou was besig om huis toe te ry toe ŉ halfkaal vrou uit die bosse gehardloop kom en vir haar aangedui het om te stop omdat sy kwansuis hulp nodig gehad het. Nadat sy aanvanklik eers verbygery het, het sy weer teruggery om hulp aan die vrou te bied. Nadat sy stilgehou het, het die vrou onmiddellik in die bosse verdwyn waarna ŉ man met ŉ balaklawa en ŉ pistool uit die bosse gekom het en die pistool op haar gerig het,” sê hy. Die man het die vrou glo gedwing om tot by die Injaka-dam in dié provinsie te ry en haar toe in die bosse ingelei. Sedibe sê die verdagte het daarna ŉ tweede man gebel om na die toneel te kom. “Die slagoffer het probeer ontsnap, maar die man het ŉ skoot afgevuur. Hy het haar gedwing om uit te trek en die twee mans het haar om die beurt verkrag. Hulle het haar ook beroof van ŉ onbekende bedrag geld, ŉ selfoon en ander items. Die mans het van die toneel gevlug in ŉ groen Volkswagen Citi Golf,” sê hy. Niemand is nog in verband met die voorval in hegtenis geneem nie. Enigeen met meer inligting oor die voorval word versoek om konst. Dolly Marule te bel by 072 969 1985.